
AVIZ
asupra Propunerii legislative privind completarea art.30 din Legea nr.248/2005 privind regimul liberei circulaţii a cetăţenilor români în străinătate
       În conformitate cu prevederile art.95 din Regulamentul Camerei Deputaţilor, Comisia pentru comunităţile de români din afara graniţelor ţării a fost sesizată spre dezbatere şi avizare cu Propunerea legislativă privind completarea art.30 din Legea nr.248/2005 privind regimul liberei circulaţii a cetăţenilor români în străinătate, trimis prin adresa Plx342/2016 din 19 septembrie 2016, înregistrat cu numărul 4c-18/350 din 20 septembrie 2016.
       Senatul, în calitate de primă Cameră sesizată, a respins iniţiativa legislativă în şedinţa din 06 septembrie 2016.
       Conform dispoziţiilor art.75 alin.(1) şi (3) din Constituţia României, republicată, Camera Deputaţilor este Cameră decizională.

       Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia pentru comunităţile de români din afara graniţelor ţării a dezbătut Propunerea legislativă menţionată mai sus, în şedinţa din         04 Octombrie 2016.
       Propunerea legislativă are ca obiect de reglementare completarea art.301 alin.(3) din Legea nr.248/2005 privind regimul liberei circulaţii a cetăţenilor români în străinătate, cu modificările şi completările ulterioare, în sensul introducerii unei noi litere, lit.b1) potrivit căreia, organele poliţiei de frontieră să permită ieşirea din România a minorilor însoţiţi în cazul în care însoţitorul adult face dovada că minorul are dublă cetăţenie, iar deplasarea se realizează între statele al căror cetăţean este minorul, fără să mai fie necesară declaraţia celuilalt părinte sau declaraţiile ambilor părinţi.
      Membrii comisiei au examinat propunerea legislativă cu observaţiile şi propunerile Consiliului Legislativ conform avizului nr.454/11.05.2016, expunerea de motive, precum şi punctul de vedere al Guvernului care nu susţine adoptarea iniţiativei legislative.

      În urma dezbaterilor, s-a hotărât, cu majoritate de voturi, avizarea favorabilă a propunerii legislative.

      În raport de obiectul şi conţinutul reglementării proiectul de lege face parte din categoria legilor ordinare.
VICEPREŞEDINTE,

Mircea Dolha

